Course: Història de Catalunya (Recull de vídeos)

ELS MONJOS GUERRERS

El programa "Memòria de Catalunya" dedica aquest capítol als templers i a l'orde dels hospitalers. Aquests dos ordes religiosos i militars van participar en la conquesta de les terres meridionals de Catalunya i van aconseguir gran poder i riquesa.

A començament del segle XII, als ideals de reforma eclesiàstica es va unir la idea de la guerra justa contra l'islam i el desig de recuperar i venerar el llocs sants de Palestina. Aquest fet va afavorir l'aparició dels ordes militars, que combinaven la vocació assistencial i de defensa dels pelegrins que anaven a Terra Santa amb l'ús de les armes.

L'ordre del Temple va tenir el suport incondicional del Císter i com a valedor sant Bernat de Claravall. L'origen de l'orde dels hospitalers va ser un hospital per a pelegrins a la ciutat d'Amalfi, i a mitjan segle XII els seus membres van començar a fer servir les armes.

Aquesta va ser una etapa creixent, amb una revifalla de les conquestes i una expansió territorial encapçalada per Ramon Berenguer III el Gran. Es van conquerir de manera efímera les Balears i es va ampliar la relació de Barcelona amb les ciutats marineres italianes.

La mort prematura d'Alfons el Batallador, rei d'Aragó, va deixar el regne en mans dels ordes militars i religiosos. Aquest fet singular es va solucionar el 1137 amb la unió dinàstica entre Ramon Berenguer IV, comte de Barcelona, i Peronella, hereva aragonesa, i amb fortes compensacions en patrimoni als ordes.

L'any 1148, amb la caiguda de Tortosa, els hospitalers es van quedar el castell d'Amposta i els templers van rebre Ascó, Miravet i Horta de Sant Joan. L'any 1149, la conquesta de Lleida va donar als templers la fortalesa de Gardeny i als hospitalers propietats a la ciutat de Lleida i a Térmens.

La presència dels ordes va facilitar la repoblació de la Catalunya Nova. Els ordes es van convertir en grans senyors territorials i jurisdiccionals i van estructurar l'espai en comandes.

Els ordes militars van acompanyar les grans empreses catalanes, com la conquesta i repoblació de Mallorca i València.

Climent V, el primer papa d'Avinyó, va suprimir l'orde del Temple, i les seves possessions van passar a l'orde de l'Hospital.

Els hospitalers va acompanyar expedicions de la Corona d'Aragó, com ara la conquesta de Sardenya i la defensa dels ducats d'Atenes i Neopàtria. Després de ser expulsats de l'illa de Rodes es van instal·lar a l'illa de Malta, per això l'orde de l'Hospital també s'anomena orde de Malta.

ELS MONJOS GUERRERS